Yahya Sinwar

**Yahya Sinwar** (1962–2024) var Hamas’ politiske leder på Gazastripen, de facto hersker over Gazastripen og det nest mektigste medlemmet av Hamas etter Ismail Haniyya. Han regnes som hjernen bak Hamas’ angrep på Israel oktober 2023. Etter drapet på Haniyeh i juli 2024 overtok han som øverste politiske leder for Hamas. Sinwar ble omtalt som en kynisk «*hardliner*».

## Liv og virke
### Bakgrunn
Yahya Sinwars familie kom i 1948 fra Ashkelon, en palestinsk by som skulle bli del av Israel. Han ble født 29. oktober 1962 i Khan Younis-leiren på den da egyptiskstyrte Gazastripen, gikk på Khan Yunis ungdomsskole for gutter, og fortsatte ved skole i Khan Yunis-leiren. Han gikk på Det islamske universitet i Gaza og tok der bachelorgrad i arabiske studier.

### Tidlig virke i Hamas, fengselsstraffer
Yahya Sinwar ble arrestert flere ganger og dømt til livsvarig fengsel fire ganger fordi han hadde drept flere palestinere. Han var mistenkt for å ha drept Hamas-terroristen Mahmoud Ishtiwi på grunn av hans homoseksuelle tendenser - han var også blitt beskyldt for korrupsjon. 

Sinwar satt fengslet i Israel i totalt 24 år. Han ble første gang arrestert i 1982 mens han studerte og ble fengslet i flere måneder. Mens han satt i Far'a-fengselet, ble han venn med palestinske aktivister som blant andre Salah Shehade, og bestemte seg for å vie seg helt til Palestinas sak. 

På 1980-tallet var han med på å sette opp Hamas' indre sikkerhetsstyrker (*[[Munazzamat al Jihad w'al-Dawa|al-Majd]]*). *Al-Majd* hadde som mål å straffe «moralske lovbrytere» og drepe palestinere mistenkt for å samarbeide med Israel. Av denne grunn fikk han tilnavnet «Slakteren fra Khan Yunis» av israelske avhørere. På grunn av sin virksomhet knyttet til *al-Majd* ble han fengslet igjen i åtte måneder i 1985. 

Han ble også arrestert i 1988 og dømt til fire livstidsstraffer i et israelsk fengsel for mordet på to israelske soldater og fire palestinske kollaboratører. I forhør fortalte han at han foretrakk å drepe disse med sine egne hender i stedet for med skytevåpen. Under soningen ble en hjernesvulst livreddende fjernet ved nevrokirurgisk behandling på Soroka-sykehuset i Be'er Sheva. Han ble værende i fengsel til han ble løslatt i 2011 sammen med 1026 andre palestinske fanger i bytte mot den israelske soldaten Gilad Shalit. 

Yahya Sinwar sa senere at han tilbrakte tiden i fengsel med å studere fienden. Sinwar fortsatte med å røke ut informanter mens han var i fengsel. Israelske myndigheter mistenkte ham for å ha beordret halshugging av to mistenkte informanter. De skal ha kastet ofrenes avkuttede kroppsdeler ut av celledører og bedt vaktene «ta hodet til hundene».

Sinwar ble respektert for sin oppfinnsomhet blant andre innsatte. Han forsøkte flere rømninger, blant annet ved å grave et hull i cellegulvet for å lage en tunnel under fengselet. Han samarbeidet med Hamas-ledere utenfor, smuglet mobiltelefoner inn i fengselet og brukte besøkende til å videresende meldinger. Disse innebar ofte planlegging av kidnapping av israelske soldater for bruk i fangeutveksling. Senere kunne Sinwar si at «for fangen er det å få tatt til fange en israelsk soldat den beste nyheten i universet, fordi han vet at et glimt av håp da var blitt gitt ham.»

### Etter fengslingen: Hamas-leder
Etter løslatelsen vendte han tilbake til sin stilling som en leder i Hamas. I 2014 spilte han en viktig rolle i en konflikt mellom Israel og Hamas og sparket flere sentrale Hamasledere etter konflikten. I september 2015 ble han, sammen med Mohammed Deif og Ruhi Mushtaha, klassifisert av USA som en *Specially Designated Global Terrorist* (SDGT).

I 2017 ble han valgt til sjef for Hamas på Gazastripen, og etterfulgte til slutt Ismail Haniyya (men under Haniyyas ledelse) i den stillingen og ble medlem av Politbyrået, Hamas' viktigste politiske organ. Khalil al-Hayya ble valgt som hans stedfortreder. Han fikk i oppgave å koordinere mellom ledelsen av Qassam-brigadene (IQB) og Hamas' politbyrå. Selv om Haniyya offisielt var sjef for politbyrået, hadde Sinwar i praksis tatt kontrollen over dette styringsorganet.  Han ble gjenvalgt til sin andre fireårsperiode i mars 2021.

Den 1. desember 2020 testet Sinwar positivt for covid-19 og fulgte så de helseråd han fikk. En talsmann for Hamas sa at han var «ved god helse og (...) ivaretok sine plikter som vanlig».

### Utenrikspolitikk
Yahya Sinwar forbedret Hamas' utenriksrelasjoner, spesielt til Egypt. Israelske kilder hevdet imidlertid at han var «bitter fiende» av egypterne og ville støtte samarbeid med medlemmer av ISIS som kjempet mot den egyptiske hæren i Sinaiørkenen og at han i stedet ville satse på et nærmere forhold til Iran.

Han tok også til orde for en forsoningspolitikk overfor Fatah. Han kunngjorde at han ville straffe alle som hindret forsoningsprosessen med Fatah. Han sendte også folk til Fatah-president Mahmoud Abbas og foreslo å integrere Qassambrigadene i den palestinske sikkerhetsstyrken under kontroll av Den palestinske selvstyremyndigheten.

### Hamas' angrep på Israel 2023, krigen i Gaza
I 2023 ble Israel angrepet av Hamas. Som et resultat ble hans hus i Gaza rammet av israelske raketter. IDF-talsmann admiral Daniel Hagari truet: *«Yahya Sinwar […] er en død mann.»*

Tre uker inn i konflikten foreslo Sinwar at Israel skulle løslate alle palestinske fanger i deres fengsler mot at Hamas løslot alle gisler de hadde tatt.

I mai 2024 kunngjorde Karim Ahmad Khan, aktor ved Den internasjonale straffedomstolen (ICC), at han, som en del av ICC-etterforskningen i Palestina, hadde til hensikt å søke om arrestordre for Sinwar for krigsforbrytelser og forbrytelser mot menneskeheten.

### Hamas' øverste leder
Etter Ismail Haniyehs død i august 2024 overtok Sinwar vervet som øverste leder av Hamas. Det ble antatt at han ville føre en hardere linje enn Haniyeh i gisselspørsmålet.

Den 11. september 2024 bekjentgjorde den israelske general Gal Hirsch i et intervju med Bloomberg at han ville gi Sinwar, hans familie og enhver som ville følge ham fritt leide ut av Gaza mot frigivelse av gislene bragt til Gaza den 7. oktober 2023.

### Død

Israel Defence Forces uttalte den 17. oktober 2024 at Yahya Sinwar ble drept i en skuddveksling med deres styrker  dagen før. Sinwar ble påtruffet ved en tilfeldighet under kamper og ikke som resultat av etterretning. Bilder viste tre drepte hvorav én lignet på Yahya Sinwar. Fingeravtrykk og tannstillingen bekreftet at det var ham, og etter dna-testing kunngjorde IDF og Shin Bet identifikasjonen som sikker. Også utenriksminister Israel Katz og statsminister Benjamin Netanyahu bekreftet Sinwars død.

## Fotnoter

## Referanser